Rīgas Jāņa Šteinhauera vidusskola

Rīgas Jāņa Šteinhauera vidusskola, iepriekš Rīgas 41. vidusskola (1953—2024), ir Rīgas vidusskola Slokas ielā 49a, Dzirciema apkaimē. 2023. mācību gadā skolā mācības uzsāka 842 skolēni. Vēsture Skola savus pirmsākumus saista ar 1865. gadā dibināto Iļģuciema meiteņu skolu Buļļu ielā 8, kurā sākotnēji mācījās 53 skolnieces. 1911. gadā Rīgas pilsētas dome uzcēla jaunu ēku Baltāsmuižas ielā 10 un skolu pārcēla uz turieni, pārveidojot to par Rīgas pilsētas Iļģuciema pamatskolu ar četrām klasēm, kurās mācījās gan zēni, gan meitenes. 1922. gadā skolu pārveidoja par pilnu sešu klasu pamatskolu un pārsauca par Rīgas pilsētas 7. pamatskolu. 1940. gadā skola bija izaugusi, un tajā mācījās jau 550 skolēnu, bet sekmju un disciplīnas ziņā Rīgas pilsētas 7. pamatskola ieņēma pirmo vietu Zemgales priekšpilsētā un trešo vietu Rīgā. 1937. gadā Baltāsmuižas ielā 8-b esošo 7. Rīgas pilsētas pamatskolu pārdēvēja par Rīgas pilsētas Spilves pamatskolu. 1953. gadā to pārdēvēja par Rīgas 41. vidusskolu, bet 1959. gadā pārcēla uz jaunuzceltu ēku Slokas ielā 49a. 1965. gadā skolā mācījās ap 1400 skolēnu, un mācības notika gan latviešu, gan krievu valodā, bet tās sportisti guva panākumus valsts mērogā. 1997. gada 25. oktobra naktī skolā izcēlās ugunsgrēks, pēc kura Rīgas 41.vidusskolai piešķīra 20 000 latus jumta un apkures sistēmas remontam, bet ceturtā stāva telpu remontam atvēra īpašu ziedojumu kontu. 2003. gada 23. oktobrī Rīgas domes Izglītības, jaunatnes un sporta komiteja lēma par reģionālo sporta centru projektēšanu pie Rīgas 41. vidusskolas un trim citām Rīgas skolām, tomēr Rīgas 41. vidusskolas gadījumā šī iecere netika īstenota. 2009. gadā skolu beigušais uzņēmējs Jūlijs Krūmiņš tai uzdāvināja 5000 latu vērtas klavieres. 2010. gadā Rīgas 41. vidusskola bija viena no 25 Rīgas skolām, kas saņēma Latvijas Futbola federācijas dāvināto mazo futbola laukumu. 2013. gadā Rīgas domes Izglītības, kultūras un sporta departaments nepietiekama skolēnu skaita dēļ Rīgas 41. vidusskolu iekļāva to skolu sarakstā, kurām līdz gada beigām bija jāizstrādā priekšlikumi turpmākajai darbībai. 2018. gadā Rīgas 41. vidusskola parakstīja sadarbības līgumu ar Rīgas Stradiņa universitāti, ar kuru mācībspēku iesaisti īstenoja divas jaunas padziļinātas vidusskolas izglītības programmas un sekmēja skolēnu pētniecisko darbību. 2023. gada aprīlī komitejas vadītāja Laima Geikina paziņoja, ka Rīgas 41. vidusskolas teritorijas labiekārtošana tika pabeigta līdz gada beigām, bet tā paša gada augustā — ka darbi aizkavējušes un tiks pabeigti līdz nākamā gada vasarai. 2023. gada novembrī Rīgas dome apstiprināja Rīgas 41. vidusskolas pedagoģiskās padomes un skolas padomes ierosinājumu skolu no nākamā gada 1. septembra pārsaukt latviešu uzņēmēja Jāņa Šteinhauera vārdā, kura bijušajā īpašumā skola atrodas un kurš apbedīts netālu esošajos Mārtiņa kapos. 2024. gada 28. oktobrī vidusskolas teritorijā atklāts daudzfunkcionāls sporta laukums ar 66x34 metru lielu futbola laukumu, trīs joslu skrejceliņu, spēka trenažieriem, tāllēkšanas sektoru, ielu vingrošanas rīkiem, galda spēlēm (tenisu un tekbolu), bērnu rotaļu laukumu, ģērbtuvēm, tualeti un dežuranta moduli, kā arī labiekārtota teritorija, uzstādot soliņus, atkritumu urnas, velonovietnes, skeitbordu un skrejriteņu turētājus un velo remontstaciju. Izglītības programmas Rīgas Jāņa Šteinhauera vidusskolā tiek īstenotas šādas izglītības programmas: Pamatizglītības programma; Vispārējās vidējās izglītības programma. Direktori Minna Bobrovska-Ozola Jānis Zatlers Anita Vāne Vitālijs Poļakovs (1991—2019) Egīls Romanovskis (2019—pašlaik) Apbalvojumi Par skolēnu sekmēm mācību priekšmetu valsts un atklātajās olimpiādēs, skolēnu zinātnisko darbu konferencēs, kā arī tehniskajās un radošajās skatēs Rīgas 41. vidusskola vairākkārt saņēmusi Ata Kronvalda fonda pasniegtās balvas „Lielā Pūce” un „Mazā Pūce”. Par 2010./2011. mācību gadā ieņemto 1. vietu Latvijas mazo skolu grupā Rīgas 41. vidusskola 2011. gadā saņēma balvu „Lielā Pūce”. 2011./2012. mācību gadā tā mazo skolu grupā palika 2. vietā, bet 2013./2014. mācību gadā 147 mazo skolu konkurencē — 4. vietā, paturot vienu no jau pērn iegūtajām „Mazās Pūces” ceļojošajām balvām. 2019. gadā Neatkarīgā Rīta Avīze Rīgas 41. vidusskolu atzina par vienu no 100 labākajām Latvijas skolām. Arī tās mācībspēki saņēmuši dažādus apbalvojumus, piemēram, 2007. gadā skolotāja Tija Tripāne nominācijā „Gada sporta skolotājs” ieguva „Latvijas Gada balvu sportā 2007”, bet 2009. gadā šai pašai balvai bija nominēta vēl viena skolas sporta skolotāja — Antra Šverna, kas 2014. gadā bija viena no divām Izglītības un zinātnes ministrijas pasniegtās balvas „Gada sporta skolotājs 2014” ieguvējām. Savukārt 2016. gada konkursā „Jaunais skolotājs” uzvarēja Rīgas 41. vidusskolas sporta skolotāja Kristīne Dovgiallo. Papildus tam, skolas mācībspēki vairākus gadus arī iekļuvuši akcijas „Rīgas Sakarīgākais skolotājs” finālā, 2008. gadā — Antra Šverna (8. vieta) un ģeogrāfijas skolotāja Vita Nagliņa (49. vieta), bet 2010. gadā — matemātikas skolotājas Inese Jermacāne (26. vieta) un Rita Dīce (45. vieta). Absolventi Ansis Bogustovs — žurnālists Mārtiņš Daugulis — žurnālists Artūrs Irbe — farmaceits Aigars Kalvītis — uzņēmējs, politiķis un bijušais Latvijas Republikas Ministru prezidents Arnis Krauze — žurnālists Jūlijs Krūmiņš — uzņēmējs Ilze Kuzmina — žurnāliste Matīss Ķite — farmaceits Jānis Mellups — jurists Dīvs Reiznieks — žurnālists Raimonds Pauls — komponists, pianists un politiķis Edīte Pauls Vīgnere — tekstilmāksliniece Juris Savickis — uzņēmējs Aldis Siliņš — aktieris Armands Tripāns — žurnālists un režisors Kaspars Upacieris jeb Ufo — radio dīdžejs Kārlis Vērdiņš — mikroķirurgs Jānis Jurkāns — politiķis Agnese Zeltiņa — aktrise un modele Gatis Saknītis — uzņēmējs Laima Geikina — profesore un politiķe Atsauces Ārējās saites Facebook profils Instagram profils YouTube kanāls Skolas himnas „Rīti tik klusi” vārdi Kristaps Feldmanis, Dace Stirāne (2018. gada 3. septembris). Pirmā skolas diena Rīgas 41.vidusskolā patīkama satraukuma pilna. Latvijas Sabiedriskais medijs. Skatīts: 2020. gada 1. aprīlī. Sindija Grāvere (2024. gada 26. jūnijs). Skolotāji vairākās paaudzēs — Rīgas 41.vidusskolas pieredze. Rīgas Dome. Skatīts: 2024. gada 2. janvārī.